## Odluka o načinu prodaje, cijeni, popustima u cijeni, uvjetima plaćanja, vremenu prodaje i drugim uvjetima prodaje dionica HT-Hrvatske telekomunikacije d.d. zaposlenicima i ranije zaposlenima u HT-Hrva

### NN 116/2007 (12.11.2007.), Odluka o načinu prodaje, cijeni, popustima u cijeni, uvjetima plaćanja, vremenu prodaje i drugim uvjetima prodaje dionica HT-Hrvatske telekomunikacije d.d. zaposlenicima i ranije zaposlenima u HT-Hrva

# VLADA REPUBLIKE HRVATSKE

**3383**

Na temelju članka 6. stavka 1., a u vezi sa člankom 2. stavkom 1. točkom 2.
Zakona o privatizaciji Hrvatskih telekomunikacija d.d. (»Narodne novine« br.
65/99 i 68/2001), Vlada Republike Hrvatske je na sjednici održanoj 8. studenoga
2007. godine donijela

## ODLUKU

### O NAČINU PRODAJE, CIJENI, POPUSTIMA U CIJENI, UVJETIMA PLAĆANJA, VREMENU PRODAJE I DRUGIM UVJETIMA PRODAJE DIONICA HT – HRVATSKE TELEKOMUNIKACIJE d.d. ZAPOSLENICIMA I RANIJE ZAPOSLENIMA U HT – HRVATSKE TELEKOMUNIKACIJE d.d. I HP – HRVATSKA POŠTA d.d., TE RANIJE ZAPOSLENIMA U JAVNOM PODUZEĆU POŠTANSKOG I TELEKOMUNIKACIJSKOG PROMETA HPT – HRVATSKA POŠTA I TELEKOMUNIKACIJE, POD POSEBNIM POGODNOSTIMA

I.

Republika Hrvatska će prodati 7% dionica društva HT – Hrvatske telekomunikacije
d.d. (u daljnjem tekstu: HT d.d.), što čini 5.732.197 redovnih dionica HT d.d.,
svaka u nominalnom iznosu od po 100,00 kuna. Svaka redovna dionica HT d.d. u
nominalnom iznosu od po 100,00 kuna dalje se u ovoj Odluci naziva dionica.
Dionice HT d.d. iz stavka 1. ove točke prodat će se zaposlenicima i ranije
zaposlenima u HT d.d., HP – Hrvatska pošta d.d. (u daljnjem tekstu: HP d.d.) te
ranije zaposlenima u Javnom poduzeću poštanskog i telekomunikacijskog prometa
HPT – Hrvatska pošta i telekomunikacije (u daljnjem tekstu: HPT), koji ostvaruju
pravo na kupnju sukladno točki III. ove Odluke (u daljnjem tekstu: zaposlenici i
raniji zaposlenici).
Zaposlenici i raniji zaposlenici koji ostvaruju pravo na kupnju dionica HT d.d.
sukladno ovoj Odluci imat će pravo na kupnju dionica pod posebnim pogodnostima,
pod uvjetima i u rokovima ove Odluke.

II.

Prodaja dionica iz točke I. stavka 1. počet će nakon potvrde popisa zaposlenika
iz točke III. stavka 2. ove Odluke od strane Hrvatskog zavoda za mirovinsko
osiguranje i provodit će se na području Republike Hrvatske.

III.

Pravo na kupnju dionica iz točke I. stavka 1. pod posebnim pogodnostima iz ove
Odluke imaju sve osobe koje su u razdoblju od 14. veljače 1955. godine do dana
stupanja na snagu ove Odluke bile ili jesu u radnom odnosu u HT d.d. i HP d.d.,
te u HPT-u (uključujući i radnike preuzete temeljem članka 23. Zakona o
osnivanju javnog hrvatskog poštanskog i telekomunikacijskog poduzeća (»Narodne
novine« br. 42/90, 61/91 i 109/93)) u skladu sa Zakonom o radu (»Narodne novine«
br. 38/95, 54/95, 65/95, 17/2001, 82/2001, 114/2003, 142/2003, 30/2004, 137/2004
i 68/2005) ili drugim propisima koji reguliraju radne odnose u vrijeme
zasnivanja odnosno trajanja njihovog radnog odnosa.
Pravo na kupnju dionica iz točke I. stavka 1. ove Odluke imaju zaposlenici i
raniji zaposlenici koji su sukladno stavku 1. ove točke utvrđeni u popisu
zaposlenika i ranijih zaposlenika zaključno sa stanjem na dan stupanja na snagu
ove Odluke (u daljnjem tekstu: popis zaposlenika i ranijih zaposlenika). Popis
zaposlenika i ranijih zaposlenika će, između ostalog, sadržavati i broj godina i
mjeseci radnog staža koje je svaki zaposlenik proveo u radnom odnosu u HT d.d.,
HP d.d., odnosno u HPT sukladno stavku 1. ove točke. Popis zaposlenika i ranijih
zaposlenika sastavit će HT d.d. i HP d.d. temeljem svojih evidencija, a konačno
potvrditi Hrvatski zavod za mirovinsko osiguranje najkasnije do početka prodaje
dionica temeljem ove Odluke.
Pravo na kupnju dionica iz točke I. stavka 1. pripada isključivo zaposleniku
koji je utvrđen u popisu zaposlenika i ranijih zaposlenika iz stavka 2. ove
točke Odluke. U slučaju da zaposlenik koji je utvrđen u popisu zaposlenika i
ranijih zaposlenika premine prije isteka zadnjeg dana roka za ostvarivanje prava
iz ove Odluke, pravo takvog zaposlenika na kupnju dionica prenosi se na njegove
nasljednike koji pravomoćnim rješenjem o nasljeđivanju dokažu svoje nasljedno
pravo. Agent za provođenje postupka prodaje dionica temeljem ove Odluke će,
ukoliko su ispunjeni drugi uvjeti za kupnju dionica određeni ovom Odlukom, na
odgovarajući način osigurati ostvarivanje prava takvih nasljednika na kupnju
dionica sukladno pravomoćnom rješenju o nasljeđivanju.
Zaposlenici i raniji zaposlenici koji kupe dionice iz točke 1. stavka 1.
temeljem ove Odluke neće imati pravo na kupnju dionica HP d.d. temeljem posebnih
propisa, odluka, ugovora ili sporazuma kojima se regulira pravo zaposlenika i
ranijih zaposlenika na kupnju dionica HP d.d.

IV.

Zaposlenici i raniji zaposlenici čiji je radni odnos u HP d.d. započeo nakon 29.
prosinca 1999. godine imat će pravo na kupnju najviše 1 dionice, neovisno o
broju godina radnog staža provedenog u HP d.d.
Zaposlenici i raniji zaposlenici koji su u radnom odnosu u HT d.d. ili u HPT
proveli manje od 1 pune godine imat će pravo na kupnju najviše 1 dionice za
svaki započeti mjesec radnog staža.
Broj dionica koje će zaposlenici i raniji zaposlenici, osim zaposlenika i
ranijih zaposlenika iz stavka 1. i stavka 2. ove točke, moći kupiti temeljem ove
Odluke konačno će se utvrditi najkasnije prije početka prodaje dionica, s tim da
ukupan broj dionica koje će se prodati temeljem ove Odluke neće biti veći od
broja dionica iz točke I. stavka 1. ove Odluke.
Dionice iz točke I. stavka 1. ove Odluke koje se ne prodaju sukladno stavcima
1., 2. i 3., ove točke, neće se prodati i ostat će u vlasništvu Republike
Hrvatske.

V.

Cijena dionica iz točke I. stavka 1. ove Odluke utvrđuje se u iznosu od 265,00
kuna po jednoj dionici.
Dionice iz točke I. stavka 1. ove Odluke će se zaposlenicima i ranijim
zaposlenicima prodati po cijeni iz stavka 1. ove točke uz popust od 5%, s tim da
će, kao posebnu pogodnost, svaki pojedini zaposlenik koji je u radnom odnosu u
HT d.d. ili u HPT proveo više od jedne pune godine ostvariti i dodatni popust od
1% u odnosu na cijenu iz stavka 1. ove točke za svaku navršenu punu godinu
radnog staža.
Vlada Republike Hrvatske će popuste u cijeni u odnosu na broj dionica koje će
zaposlenici i raniji zaposlenici moći kupiti konačno utvrditi po potvrdi
konačnog popisa zaposlenika i ranijih zaposlenika, a najkasnije prije početka
prodaje dionica temeljem ove Odluke.

VI.

Način prodaje, uvjete plaćanja i druge uvjete prodaje dionica zaposlenicima i
ranijim zaposlenicima utvrdit će se najkasnije prije početka prodaje dionica
temeljem ove Odluke.

VII.

Zaposlenici koji kupe dionice iz točke I. stavka 1. neće moći otuđiti kupljene
dionice u rokovima koje će Vlada Republike Hrvatske odrediti najkasnije prije
početka prodaje dionica temeljem ove Odluke.
Rokovi iz stavka 1. ove točke računaju se od dana upisa stjecanja dionica iz
točke I. stavka 1. ove Odluke na račun vrijednosnih papira zaposlenika i ranijih
zaposlenika koji se vodi kod Središnje depozitarne agencije.
Sve dionice iz točke I. stavka 1. koje se prodaju sukladno ovoj Odluci vodit će
se na računu vrijednosnih papira kod Središnje depozitarne agencije kao dionice
na odgovarajućoj blokiranoj vlasničkoj poziciji te se iste neće moći otuđiti ili
fiducijarno prenijeti, uključujući izvansudsko namirenje zalogom osigurane
tražbine, sve do isteka rokova iz stavka 1. ove točke Odluke. Zabrana otuđenja
ne sprječava preknjižbu u slučaju nasljeđivanja, preknjižbu na zastupnički račun
uslijed gubitka poslovne sposobnosti, osnivanje i prestanak založnog prava ili
preknjižbu temeljem odluke suda ili drugog nadležnog tijela.
U slučaju objave ponude za preuzimanje HT d.d. sukladno Zakonu o preuzimanju
dioničkih društva (»Narodne novine« broj 109/2007), zabrana otuđenja iz stavka
1. ove točke prestaje važiti u odnosu na dionice koje se pohranjuju s učinkom
prihvata te ponude, sukladno članku 34. i članku 35. Zakona o preuzimanju
dioničkih društava. Ukoliko za vrijeme trajanja zabrane otuđenja bude donesen
novi zakon ili izmjene zakona koje uređuju preuzimanje dioničkih društava,
odredbe ovog stavka tumačit će se na odgovarajući način u smislu važećeg zakona.
Po isteku rokova iz stavka 1. ili u slučaju provedene ponude za preuzimanje iz
stavka 4. ove točke, Središnja depozitarna agencija će, bez posebne suglasnosti
ili ovlaštenja, dionice kupljene temeljem ove Odluke preknjižiti na slobodnu
vlasničku poziciju na računu vrijednosnih papira sukladno pravilima Središnje
depozitarne agencije.

VIII.

Vlada Republike Hrvatske će najkasnije do početka prodaje dionica iz točke I.
stavka 1. ove Odluke propisati daljnje odredbe o načinu prodaje, cijeni,
posebnim popustima u cijeni, uvjetima plaćanja, vremenu prodaje i drugim
uvjetima prodaje dionica HT – Hrvatske telekomunikacije d.d. zaposlenicima i
ranijim zaposlenicima.
Ovlašćuje se potpredsjednik Vlade Republike Hrvatske da u ime Republike Hrvatske
poduzima sve radnje potrebne za provedbu ove Odluke.

IX.

Ova Odluka stupa na snagu danom objave u »Narodnim novinama«.

Klasa: 344-03/02-02/02
Urbroj: 5030105-07-25
Zagreb, 8. studenoga 2007.

Predsjednik
**dr. sc. Ivo Sanader**, v. r.

Odluka, NN 116/2007-3383
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)